ג'ון גרונוסקי

ג'ון אוסטין גרונוסקי הבן (באנגלית: .John Austin Gronouski Jr; 26 באוקטובר 1919 – 7 בינואר 1996) היה פוליטיקאי ודיפלומט אמריקאי, שכיהן כמנהל הכללי של דואר ארצות הברית בשנים 1963–1965 ולאחר מכן ועד 1968 כשגריר ארצות הברית בפולין.

ביוגרפיה
ג'ון גרונוסקי נולד בדנבאר, ויסקונסין להורים ממוצא אירי ופולני, מרי (לבית ריילי) וג'ון אוסטין גרונוסקי האב. ב-1942 הוא סיים את לימודיו באוניברסיטת ויסקונסין–מדיסון. במלחמת העולם השנייה הוא התגייס לחילות האוויר של צבא ארצות הברית, שם הוא שירת כנווט והשתחרר באוקטובר 1945. בינואר 1948 נשא גרונוסקי לאישה האת מרי לואיז מץ. לזוג נולדו שתי בנות.

ב-1947 הוא סיים לימודי תואר שני באוניברסיטת ויסקונסין וב-1955 הוא סיים שם לימודי תואר דוקטור. ב-1952 הוא התמודד בבחירות לסנאט של ארצות הברית מול ג'וזף מקארתי, שניצח בבחירות. ב-1959 הצטרף גרונוסקי למחלקת ההכנסות של ויסקונסין ומונה כמנהל של ועדת סקר ההכנסות. ב-1960 מונה גרונוסקי כנציב המיסוי של מדינת ויסקונסין.

גרונוסקי היה מתומכיו של ג'ון פיצג'רלד קנדי במסע הבחירות שלו לנשיאות. ב-1963 הוא מונה כמנהל הכללי של דואר ארצות הברית, וכך היה לאמריקאי הראשון ממוצא פולני שכיהן כחבר בקבינט של ארצות הברית. כמנהל הכללי של הדואר הוא קידם את שיטת המיקוד בן חמש הספרות ופעל לשים קץ לאפליה הגזעית כנגד עובדי הדואר. לאחר עזיבתו את הקבינט ב-2 בנובמבר 1965 מינה אותו הנשיא לינדון ג'ונסון כשגריר ארצות הברית בפולין.

ב-1969, עם כניסתו לנשיאות של ריצ'רד ניקסון, היה גרונוסקי לדקאן המייסד של בית הספר ליחסי ציבור על שם לינדון ג'ונסון באוניברסיטת טקסס באוסטין. בתפקיד זה הוא שימש עד 1974. הוא היה חבר בוועדת אייזנהאואר לשידורי רדיו בינלאומיים ויושב ראש מועצת השידורים הבינלאומית  בתקופת נשיאותו של ג'ימי קרטר. לאחר פרישתו חי גרונוסקי בגרין ביי, ויסקונסין.

ג'ון גרונוסקי נפטר בגרין ביי ב-7 בינואר 1996. הוא נטמן בבית הקברות הקתולי שבעיר.

קישורים חיצוניים

הערות שוליים

המנהלים הכלליים של דואר ארצות הברית
חברי הקבינט של ארצות הברית בממשל ג'ון פ. קנדי
חברי הקבינט של ארצות הברית בממשל לינדון ג'ונסון
שגרירי ארצות הברית
שגרירים בפולין
אנשי הכוחות המזוינים של ארצות הברית במלחמת העולם השנייה
קצינים וחוגרים בחילות האוויר של צבא ארצות הברית
אמריקאים ממוצא אירי
אמריקאים ממוצא פולני
נוצרים רומים-קתולים אמריקאים
אמריקאים שנולדו ב-1919
אמריקאים שנפטרו ב-1996